Discurs inaugural - Președinta Parlamentului European, Roberta Metsola - 18 ianuarie 2022 


(În limba malteză) 


Stimaţi deputaţi în Parlamentul European, 
Stimaţi colegi, 
Dragi europeni, 


Cu toată modestia, mă simt onorată de răspunderea pe care mi-aţi conferit-o. Promit că-mi 
voi dedica întreaga energie muncii pentru acest Parlament, pentru binele tuturor cetăţenilor 
europeni. 


(În limba italiană) 


Primul lucru pe care aș dori să-l fac ca președintă este să duc mai departe moștenirea lui David 
Sassoli. 

David a fost un luptător pentru Europa, pentru noi și pentru acest Parlament. 

Credea că Europa are puterea să croiască un nou drum în lume. 

Îți mulțumesc, David. 


(În limba engleză) 


îl voi onora pe David Sassoli ca președintă prin faptul că voi apăra mereu Europa. Pentru 
valorile noastre comune: democraţia, demnitatea, justiţia, solidaritatea, egalitatea, statul de 
drept și drepturile fundamentale. 


Pentru politica speranţei și promisiunea Uniunii Europene. 
Doresc ca oamenii să își recapete încrederea și entuziasmul pentru proiectul nostru. 
Încrederea de a ne face spaţiul comun mai sigur, mai corect, mai just și mai egal. 


Dragi europeni, 


În anii ce vor veni, oamenii din întreaga Europă vor privi spre instituţia noastră pentru a găsi 
spirit de conducere și îndrumări, în timp ce alţii vor continua să testeze limitele valorilor 
noastre democratice și ale principiilor europene. 


Trebuie să combatem discursul anti-Uniune care capătă amploare atât de ușor și de rapid. 


Dezinformarea și informarea eronată, exacerbate de pandemie, alimentează un cinism facil și 
soluţii ieftine de naționalism, autoritarism, protecţionism, izolaționism. Ele sunt o iluzie falsă 
și nu oferă soluţii. 


Deoarece Europa înseamnă exact opusul. Înseamnă să ne susţinem, să ne apropiem mai mult 
unii de alţii. Înseamnă să apărăm cu toții principiile părinţilor noștri fondatori. Ei ne-au condus 
din cenușa războiului și a Holocaustului către pace, speranţă și prosperitate. 


Onoraţi deputaţi, 
Parlamentul nostru este important. 


Este important pentru judecătorii noștri atacați, pentru cadrele medicale din prima linie aflate 
sub presiune, pentru toate femeile din Uniune care luptă pentru drepturile lor, pentru cei 
vulnerabili, pentru cei oprimaţi și cei abuzațţi. 


Este important pentru cei care fug din calea dezastrelor naturale, pentru familiile celor uciși 
în atacuri teroriste, pentru forţele noastre armate și organele legii care lucrează în condiţii 
grele, pentru cei care necesită protecție, pentru fermierii, ONG-urile și antreprenorii noștri. 


Este important pentru comunităţile noastre LGBTIQ, pentru cei care continuă să fie 
discriminați din cauza religiei lor, a culorii pielii sau a identităţii de gen, pentru toți cei care 
cred în promisiunea Europei. 


Parlamentul European este important. lar, când oamenii ne cer ajutorul pentru a ne apăra 
valorile, vor găsi aici un aliat. 


Dragi colegi, 


Generaţia mea nu vede o Europă veche și una nouă. Suntem primii din generaţia Erasmus, 
ultimii din generaţia Watesa și Havel. Înţelegem că egalitatea șanselor nu înseamnă că toți 
suntem la fel. Celebrăm diferenţele în Europa - pentru că știm că ele ne fac mai puternici. Ne 
fac unici. Ne fac europeni. 


Știm că, dacă vrem ca oamenii să privească Europa cu încredere, trebuie să ieșim din bula de 
la Strasbourg și Bruxelles pentru a aduce Europa, idealurile și deciziile sale oamenilor din 
diferite orașe și sate din toată Europa. 

(În limba franceză) 

„Fiecare s-ar simţi mai bine pe planeta noastră dacă ar putea auzi vocea puternică a Europei”, 
spunea președintele Valery Giscard d'Estaing în discursul de deschidere a Convenţiei privind 
viitorul Europei în 2002. 

(În limba engleză) 

Încă de atunci, exista dorinţa unei Europe mai puternice. lar acum, trebuie să garantăm că 
Conferinţa privind viitorul Europei are sprijinul necesar pentru a da rezultate concrete. 


Trebuie să-i ascultăm mai ales pe tineri în acest an care le este dedicat. 


Dragi concetăţeni europeni, 


Schimbările climatice fac ravagii în Europa și în întreaga lume. Nu mai sunt o problemă de care 
să se ocupe o altă generaţie. Dacă credem în știință, iar Parlamentul crede în ea, întrebarea 
nu mai este dacă, ci când. 


Pactul verde european și angajamentul de a fi primul continent fără emisii de dioxid de carbon 
sunt răspunsul corect. Nu este numai o necesitate și o urgenţă, ci și o ocazie ca Europa să 
devină lider, să se reinventeze. Să asigure creșterea, sustenabilitatea și prosperitatea, 
reducând totodată emisiile. 


Trebuie să facem lumea să înţeleagă că lupta împotriva schimbărilor climatice este un destin 
comun. 


Pentru că mâine e prea târziu. 
Și trebuie să continuăm să arătăm că mediul și economia nu pot fi separate. 


Firmele, de la start-up-uri și IMM-uri la mari corporaţii din toată Uniunea, necesită securitate 
juridică, acces mai ușor la finanţare și un spirit și mediu inovatoare în Europa. Au nevoie de 
mai puțină birocraţie și de mai multe șanse de a-și asuma riscuri pentru ca Europa să-și 
recapete avantajul competitiv. Fondul de redresare și reziliență va ajuta la relansarea 
investițiilor după pandemie. 


Ca tranziţia verde, transformarea digitală oferă posibilităţi și trebuie să fim pionierii acestor 
schimbări și să le ghidăm. Și vom face acest lucru. 


Sistemul european al economiilor și societăţilor deschise este un model de care sunt mândră. 
Este un model care trebuie sprijinit pentru a face față presiunilor la care este supus. Există 
presiunea de a privi în interior. De a ridica noi bariere, de a reface granițele vechi și de a 
abandona spaţiul nostru Schengen comun - un spaţiu pe care avem datoria să-l finalizăm, sau 
încercările de a ne discredita valorile și principiile. 


Konrad Adenauer a spus: „Unitatea europeană era visul câtorva oameni. A devenit speranţa 
multora. lar astăzi este o necesitate pentru noi toți.” 


Dragi colegi, 


Lumea din jurul nostru este mai puţin prietenoasă decât în generaţia precedentă. Atacurile 
inacceptabile asupra suveranităţii Ucrainei și a integrității sale teritoriale și situaţia 
periculoasă din Belarus sunt exemple în acest sens. Securitatea noastră colectivă este o 
provocare comună. 


Pentru ca Uniunea Europeană să rămână credibilă și să exercite influenţă în lume, trebuie să 
ne păstrăm principiile. Aceasta e adevărata noastră forţă. Pentru autocrați și despoţi, însăși 
existența Uniunii este o ameninţare. Tarek Osman a spus elocvent: „La urma urmei, Europa 
păstrează și ne arată cel mai frumos și rafinat mod de viață pe care l-a cunoscut umanitatea”. 


(În limba franceză) 


Acest an marchează a 70-a aniversare a prezenţei noastre la Strasbourg. Un oraș, o regiune 
care reprezintă geografic o separare a puterilor și, în consecinţă, oferă o garanție 
democratică. Face din adunarea noastră o instituție concretă, apropiată și accesibilă, în 
serviciul cetățenilor. Toate acestea îl fac un loc mai mult decât potrivit pentru instituţia 
noastră. 


(În limba engleză) 


Europa are o moștenire a războiului, dar și a vindecării. Putem valorifica această experienţă 
contribuind la eforturile de a pune capăt separării în ultima țară divizată din Uniune, Cipru, 
sub auspiciile planului ONU. Nu putem fi cu adevărat compleţi dacă Cipru rămâne divizată. 
Trebuie și să recuperăm avântul pierdut în relaţia cu Balcanii de Vest. 


Dragi colegi, 
Voi spune clar: celor care doresc să distrugă Europa, să știți că acest Parlament vi se va opune. 


Celor care încearcă să submineze democraţia, statul de drept, libertatea de exprimare și 
drepturile fundamentale, care văd femeile ca pe o ţintă și care neagă drepturile cetăţenilor 
LGBTIQ: să știți că Parlamentul nu va accepta niciodată acest lucru. 


Celor care vor încerca să șantajeze Europa prin atacuri hibride: Parlamentul nu va slăbi 
solidaritatea între membri, să știți că dictatorii nu ne vor dezbina niciodată. 


Aș dori să transmit familiilor lui Daphne Caruana Galizia și Jan Kuciak, jurnaliști uciși pentru că 
își făceau datoria: lupta voastră pentru adevăr și justiţie este și a noastră. Familiei lui Olivier 
Dubois, răpit de aproape 300 de zile în Mali: lupta lui pentru libertate trebuie să devină lupta 
noastră. 


Prieteni, europeni, 


Modelul politic pe care l-am creat a condus continentul nostru către democraţie, prosperitate 
și egalitate. Dar, dacă dorim să ridicăm Europa la nivelurile promise generaţiei următoare, 
trebuie să făurim acum ceva și mai puternic. Ceva în concordanţă cu timpurile, care motivează 
un public mai tânăr, mai sceptic să creadă în Europa. 


Parlamentul nostru trebuie să capaciteze, să fie divers. Știu că faptul de a fi prima președintă 
a Parlamentului din 1999 este important atât pentru Parlament, cât și în afara lui. Dar trebuie 
să mergem mai departe. Angajamentul instituţiei noastre față de mai multă diversitate, 
egalitate de gen, garantarea drepturilor femeilor - a tuturor drepturilor noastre -, trebuie 
reafirmat. 


Acum 22 de ani, Nicole Fontaine era aleasă la 20 de ani după Simone Veil. Nu vor trece încă 
două decenii până când următoarea femeie va ocupa această poziţie. 


Știu că stau pe umerii unor uriași. Pe umerii lui Simone Veil, prizoniera la Auschwitz cu nr. 
78651. Ea a rupt lanţurile unei părţi dureroase a istoriei europene și a fost deschizătoare de 
drumuri, ca prima președintă a Parlamentului European. Pe umerii a milioane de femei fără 
nume care au îndurat atâtea greutăți și care au luptat ca noi să avem posibilităţile de care ele 
nu s-au bucurat. 

Pe umerii lui Ashling, Paulinei și ai tuturor celorlalte femei ale căror vieți au fost deja luate 
anul acesta. Pe umerii celor strămutați și dispăruţi în Europa. Pe umerii celor care au luptat și 
au suferit sub totalitarism și au sacrificat totul pentru Europa. 

Pe umerii tuturor celor care au crezut și care încă mai cred. 

Suntem aici datorită lor. Suntem aici pentru ei. 

Europa a revenit. 


Europa este viitorul. 


(În limba franceză) Trăiască Europa! 


